L-investigazzjoni b'rabta mal-ajruplan li waqa' nhar it-Tnejn u ħalla ħames persuni mejta qiegħda fi stadju li tistabbilixxi uffiċjalment l-identità tal-ħames vittmi. Għalkemm jeżistu rekords ta' min kellu jkun fuq it-titjira li kellha tkun lura Malta fi ftit sigħat, għall-investigaturi xejn ma jkun uffiċjali sakemm l-identità ma tkunx stabbilita mingħajr ebda dubju. Tant li l-fdalijiet tagħhom mistennija jkunu rilaxxati mill-Maġistrat li qed tmexxi l-inkjesta, wara dan il-proċess, li bħala parti minnu ntalbu kampjuni tad-demm tal-qraba tagħhom. It-testijiet saru fil-laboratorju tad-DNA, fil-Life Sciences Park, fl-istess jiem li waslu Malta qraba tal-vittmi. Minbarra l-qraba tal-vittmi kien hawn Malta wkoll uffiċjali tal-Gvern Franċiż. Fl-aħħar jiem inġabru wkoll il-fdalijiet tal-ajruplan li tpoġġew f'kontejner fejn issa qed jinżammu għar-referenza tal-investigaturi. Kif ikkonfermat minn stqarrija tal-Gvern Malti din kienet parti minn operazzjoni Franċiża li ilha għaddejja għal dawn l-aħħar ħames xhur, bil-għan li tinvestiga rotot ta' traffikar illegali, fosthom tal-bnedmin u tad-drogi. Imkejjen ta' esperjenza viċin il-Forzi Armati ta' Malta kienu kwotati jgħidu minn ONE NEWS li din mhix xi ħaġa li bdiet issir dan l-aħħar. Filwaqt li dan l-ajruplan kien ilu Malta madwar ħames xhur, l-istess eżerċizzju ilu jsir snin. Ajruplani tal-istess kumpanija ntużaw anke mill-Forzi Armati ta' Malta u kienu jagħmlu rondi simili għal dawk li uffiċjalment ingħad li kien qed jagħmel dan l-ajruplan. L-ajruplan ġie mmanifatturat fl-1983, u l-iskadenza taċ-ċertifikat tiegħu kienet għall-aħħar ta' Jannar elfejn u tmintax. Filwaqt li ċ-ċertifikat ta' airworthiness inħareġ fl-elfejn u ħdax. Fost l-investigazzjonijiet li jsiru hemm dik tal-Bureau of Aircraft Investigation. Investigazzjoni ċivili mill-qasam tal-avjazzjoni li tista' tattira wkoll l-interess tal-Istati Uniti biex jifhmu eżatt x'seħħ bl-ajruplan li kien irreġistrat magħhom. Iktar u iktar meta l-ewwel indikazzjonijiet jibqgħu dawk li dan kien każ aċċidentali fejn marret xi ħaġa ħażina fl-ajruplan.